The Hunger Games: Catching Fire

***The Hunger Games: Catching Fire*** ialah sebuah filem sains fiksyen distopia Amerika Syarikat 2013 berdasarkan novel Suzanne Collins, *[[Catching Fire]]* (2009), siri kedua dalam trilogi ''The Hunger Games''. Filem ini merupakan sekuel kepada *[[The Hunger Games (filem)|The Hunger Games]]* (2012) dan merupakan filem kedua dalam siri filem ''The Hunger Games'', diterbitkan oleh Nina Jacobson dan Jon Kilik serta diedarkan oleh Lionsgate. Francis Lawrence mengarah filem ini dengan lakon layar oleh Simon Beaufoy dan Michael Arndt. Menambah kepada barisan pelakon sedia ada, barisan pelakon pembantu diisi oleh Philip Seymour Hoffman, Jeffrey Wright, Jena Malone, Sam Claflin, Lynn Cohen, Amanda Plummer, Alan Ritchson dan Meta Golding. Penggambaran bermula pada 10 September 2012 di Atlanta, Georgia sebelum berpindah ke Hawaii. Plot *Catching Fire* mengambil tempat beberapa bulan selepas filem sebelumnya; Katniss Everdeen dan Peeta Mellark telah kembali ke rumah dengan selamat selepas memenangi Hunger Games ke-74. Sepanjang cerita, Katniss dapat merasai bahawa pemberontakan terhadap Capitol sedang meningkat di seluruh daerah.

*The Hunger Games: Catching Fire* ditayangkan pada 15 November 2013 di Brazil; 20 November di Finland, Sweden dan Norway; 21 November di United Kingdom dan 22 November di Amerika Syarikat. Filem ini mengutip $865 juta di seluruh dunia dan merupakan filem dengan kutipan tertinggi dalam siri *The Hunger Games*. Filem ini disusuli dengan sekuel dua bahagian *The Hunger Games: Mockingjay*: *[[The Hunger Games: Mockingjay – Part 1|Part 1]]* ditayangkan pada 21 November 2014 di Amerika Syarikat dan *[[The Hunger Games: Mockingjay – Part 2|Part 2]]* pada 20 November 2015. *Catching Fire* menerima ulasan positif dan secara meluas dianggap oleh pengkritik sebagai peningkatan berbanding filem sebelumnya; pujian juga diberikan kepada lakonan Lawrence sebagai Katniss. Ia merupakan filem yang menerima pujian paling meluas dalam siri *The Hunger Games* menurut laman web Rotten Tomatoes. Filem ini juga menerima banyak pencalonan anugerah.

## Plot
Selepas memenangi Hunger Games ke-74, Katniss Everdeen dan Peeta Mellark kembali ke Daerah 12. Presiden Snow melawat Katniss di rumahnya. Kedua-dua mereka membuat perjanjian untuk tidak menipu satu sama lain dan Snow menjelaskan bahawa tindakannya dalam Permainan itu telah merangsang pemberontakan di seluruh daerah. Dia menyuruh Katniss untuk menggunakan lawatan pemenang akan datang untuk meyakinkannya bahawa tindakannya dalam Permainan itu adalah kerana perasaan cinta sebenar terhadap Peeta dan bukannya sebagai satu tentangan terhadap Capitol. Jika tidak, orang yang disayangi Katniss akan dibunuh. Snow menujukkannya klip dimana Gale menciumnya sebagai satu amaran bahawa mereka sedang memerhatinya.

Ketika lawatan bermula, Haymitch Abernathy, mentor Katniss dan Peeta memberi amaran kepada mereka bahawa "lakonan" hubungan mereka mesti berterusan sepanjang hayat mereka. Katniss mencadangkan pertunangan terbuka diantara dirinya dan Peeta yang berlangsung di rumah agam Snow di Capitol.

Kembali di rumah, Katniss memberi amaran kepada Gale Hawthorne tentang ancaman Snow untuk membunuh kedua-dua keluarga mereka. Penjaga keamanan melumpuhkan Daerah 12 dan Gale disebat di tempat awam selepas menyerang Ketua Penjaga Keamanan baru, Romulus Thread yang bertindak menendang salah seorang wanita tua di Daerah 12 tersebut. Snow mengumumkan bahawa Hunger Games ke-75 akan datang, Quarter Quell ketiga akan menampilkan tribute-tribute yang dipilih daripada pemenang sebelumnya. Katniss segera menumpukan dirinya untuk memastikan Peeta selamat dan merekrut bantuan Haymitch untuk berbuat demikian. Ketika pemilihan, Effie Trinket mencabut nama Katniss dan Haymitch tetapi Peeta dengan segera menawarkan diri untuk menggantikan Haymitch.

Ketika membuat persediaan, Haymitch mendedahkan bahawa kesemua tribute marah kerana dikembalikan dalam Permainan itu dan menasihatkan Katniss untuk membuat sekutu. Dalam temubual sebelum Permainan, Katniss memakai gaun pengantin seperti yang diarahkan oleh Presiden Snow tetapi jurugayanya, Cinna mengubah suainya menjadi mockingjay. Peeta mengumumkan bahawa dia dan Katniss secara rahsianya telah berkahwin dan menjangkakan kelahiran bayi, menyebabkan kemarahan dan penonton Capitol mula menjerit meminta Permainan ini dihentikan tetapi tidak berjaya. Sebelum Katniss memasuki arena, Cinna dipukul dengan teruk sehingga mati oleh Penjaga Keamanan sebagai hukuman terhadap pakaian yang diubah suai itu dan mengheretnya dihadapan Katniss yang hanya boleh melihat tetapi tidak dapat berbuat apa-apa.

Di dalam Permainan, Katniss bersekutu dengan Finnick Odair dan Mags dari Daerah 4. Peeta terlanggar medan daya menyebabkan jantungnya berhenti berdegup sebelum diselamatkan oleh Finnick. Seharian mereka kehausan, tak lama kemudian bantuan ( sejenis paip yang hanya diletakkan/dicucukkan pada pokok kemudiannya mengeluarkan air yang bersih ) tiba daripada Haymitch. Finnick menawarkan diri untuk berjaga namun Katniss menolaknya kerana tidak percaya akan Finnick kemudiannya Katniss menawarkan diri untuk berjaga sepanjang malam. Ketika Katniss berjaga, dia terperasan akan kabut tanpa menyedari kabut itu beracun. Setelah terkena kabut itu, Katniss dan kumpulannya melarikan diri dan Mags mengorbankan dirinya untuk mengelakkan daripada memperlahankan mereka( kerana keadaan Mags yang tua perlu didukung oleh Finnick ). Ketika diserang oleh mandril, Peeta diselamatkan tribute dari Daerah 6 yang mengorbankan diri untuk menyelamatkannya. Kumpulan ini melarikan diri ke pantai dan terjumpa Tribute Daerah 3, Wiress dan Beetee serta Tribute Daerah 7, Johanna Mason. Wiress mendapati bahawa arena itu direka seperti sebuah jam dengan bahaya tetap setiap jam tetapi dibunuh tidak lama selepas itu oleh Cashmere dan Gloss dari Daerah 1. Mereka kemudiannya dibunuh oleh Johanna dan Katniss.

Beetee mencadangkan untuk menggunakan salah satu daripada bahaya itu, sebatang pokok yang dipanah kilat setiap 12 jam dan segulung wayar untuk merenjat tribute-tribute yang lain. Kumpulan itu berpecah untuk memasang perangkap tetapi ketika berseorangan, Johanna tiba-tiba memukul kepala Katniss dan mengeluarkan pengesan dari lengannya. Katniss kembali ke pokok itu dan menjumpai Beetee yang tidak sedarkan diri bersama wayar dari pokok terikat untuk dijadikan lembing sementara. Gagal untuk mencari Peeta, Katniss hampir menyerang Finnick tetapi Finnick mengingatkanya untuk ingat siapa musuh yang sebenarnya seperti yang dinasihatkan Haymitch sebelum Permainan. Katniss menyambung wayar di anak panah dan memanahnya ke arah medan daya ketika kilat menyambar, menyebabkan kegagalan kuasa yang menjatuhkan medan daya arena itu termasuk sistem pengawasan Capitol.

Katniss terjaga di dalam sebuah pesawat dan menjumpai Haymitch, Beetee, Finnick dan Plutarch Heavensbee, ketua Gamemaker yang didedahkan merupakan seorang pemberontak terhadap Snow. Dia memberitahunya mereka sedang menuju ke Daerah 13, ibu pejabat pemberontakan dan separuh daripada tribute mengetahui rancangan untuk melarikan diri bersama Katniss, yang menjadi simbol pemberontakan yang semakin meningkat. Mereka gagal untuk menyelamatkan Peeta dan Johanna. Katniss yang marah akan Haymitch kerana tidak menyelamatkan Peeta sebaliknya menyelamatkan dirinya disuntik ubat pelali selepas menyerang Haymitch. Dia terjaga dengan Gale disisinya yang meyakinkan Katniss bahawa keluarganya terselamat tetapi memberitahu bahawa Daerah 12 telah dimusnahkan oleh Capitol

## Pelakon

* Jennifer Lawrence sebagai Katniss Everdeen
* Josh Hutcherson sebagai Peeta Mellark
* Liam Hemsworth sebagai Gale Hawthorne
* Woody Harrelson sebagai Haymitch Abernathy
* Elizabeth Banks sebagai Effie Trinket
* Lenny Kravitz sebagai Cinna
* Philip Seymour Hoffman sebagai Plutarch Heavensbee
* Donald Sutherland sebagai Presiden Coriolanus Snow
* Jeffrey Wright sebagai Beetee Latier
* Stanley Tucci sebagai Caesar Flickerman
* Willow Shields sebagai Primrose Everdeen
* Sam Claflin sebagai Finnick Odair
* Jena Malone sebagai Johanna Mason
* Lynn Cohen sebagai Mags Flanagan
* Amanda Plummer sebagai Wiress
* Meta Golding sebagai Enobaria
* Bruno Gunn sebagai Brutus
* Alan Ritchson sebagai Gloss
* Stephanie Leigh Schlund sebagai Cashmere
* Toby Jones sebagai Claudius Templesmith
* Patrick St. Esprit sebagai Romulus Thread
* Paula Malcomson sebagai Pn Everdeen
* Stef Dawson sebagai Annie Cresta
* Nelson Ascencio sebagai Flavius
* Bruce Bundy sebagai Octavia

## Pengeluaran

### Pra-pengeluaran
Lionsgate mengumumkan bahawa adaptasi filem *Catching Fire* akan ditayangkan dengan nama *The Hunger Games: Catching Fire* pada 22 November 2013, sebagai sekuel kepada adaptasi filem *The Hunger Games* dimana fotografi utama mengambil tempat pada bulan September 2012. Simon Beaufoy dilantik untuk menulis skrip filem ini dan menulis dua draf sebelum meninggalkan projek ini selepas Gary Ross, pengarah *The Hunger Games* memutuskan untuk tidak mengarah filem sekuel. Tarikh penggambaran diselaraskan diantara Lionsgate and 20th Century Fox untuk membolehkan Jennifer Lawrence menjalani penggambaran *[[X-Men: Days of Future Past]]* pada bulan Januari 2013.

Pada 10 April 2012, ia telah diumumkan bahawa Gary Ross, pengarah *The Hunger Games* tidak akan kembali kerana jadual ketat. Bennett Miller, Joe Cornish, Francis Lawrence dan Juan Antonio Bayona dipertimbangkan untuk mengarah filem baru ini. Pada 19 April 2012, ia telah diumumkan bahawa Francis Lawrence telah ditawarkan jawatan pengarah untuk filem ini. Menurut beberapa sumber, adaptasi ini perlu selesai penggambaran menjelang bulan Disember 2012 untuk memastikan jadual Jennifer Lawrence tidak terganggu. Apabila *[[X-Men: Days of Future Past]]* kehilangan pengarah asal mereka dan penggambaran untuk filem ini ditangguhkan sehingga bulan April 2013, Jennifer Lawrence tidak lagi perlu menjalani penggambaran pada bulan Januari 2013 dan tarikh penggambaran untuk *The Hunger Games: Catching Fire* dipanjangkan sehingga bulan Mac (termasuk beberapa rehat kerana cuti perayaan dan musim anugerah). Lionsgate secara rasminya mengumumkan Francis Lawrence sebagai pengarah *Catching Fire* pada 3 Mei 2012. Dua hari kemudian, ia telah dilaporkan bahawa Michael Arndt (*[[Toy Story 3]]*, *[[Little Miss Sunshine]]*) berada dalam perbincangan untuk menulis semula skrip *Catching Fire*. Pada 24 Mei 2012, filem ini dinamakan semula sebagai *The Hunger Games: Catching Fire* dan Arndt telah disahkan sebagai penulis baru skrip. 

### Pemilihan pelakon
Pada bulan Julai 2012, ia telah diumumkan bahawa Jena Malone akan melakonkan watak Johanna Mason, Amanda Plummer sebagai Wiress dan Philip Seymour Hoffman sebagai Plutarch Heavensbee. Pada bukan Ogos 2012, ia telah diumumkan Lynn Cohen telah dipilih untuk watak Mags. Alan Ritchson telah dipilih untuk watak Gloss pada 9 Ogos, Sam Claflin sebagai Finnick Odair pada 22 Ogos dan Jeffrey Wright sebagai Beetee pada 7 September.

### Penggambaran
Lawrence, Hutcherson dan Hemsworth sekali lagi mewarnakan rambut mereka untuk filem ini. Lawrence kembali menjalani latihan memanah manakala pelakon pembantu menjalani latihan untuk babak arena.

Produksi secara rasminya bermula pada 10 September 2012 dan penggambaran seleasi untuk beberapa pelakon pada 21 Disember 2012. Selepas rehat Krismas, penggambaran disambung kembali selama dua minggu semasa pertengahan bulan Januari untuk beberapa pelakon utama dan ditangguhkan seketika untuk musim anugerah. Fotografi utama bersambung kembali dan selesai pada bulan Mac 2013. Penggambaran pada mulanya mengambil tempat di Atlanta, Georgia dan kemudiannya berpindah ke Hawaii untuk penggambaran babak arena. Jennifer Lawrence mengesahkan bahawa beliau akan terbang ke Hawaii pada 25 Februari, sehari selepas beliau memenangi Anugerah Akademi untuk Pelakon Wanita Terbaik di Anugerah Akademi ke-85 untuk penggambaran 9 hari terakhir bersama-sama Claflin dan Hutcherson.

Pada lewat bulan Mac, penggambaran mengambil tempat di Universal Studios. Penggambaran semula dijadualkan pada 13 April di Atlanta. Penggambaran juga mengambil tempat di Goat Farm Arts Center.

Francis Lawrence telah menganggarkan satu jam filem ini akan menumpukan babak arena. 

### Kostum
Sarah Burton, pengarah kreatif di Alexander McQueen memberikan koleksi McQueen kepada pereka kostum, Trish Summerville. Summerville bekerjasama dengan pereka Indonesia, Tex Saverio ketika mereka gaun pengantin Katniss untuk temubual Quarter Quell.

## Muzik

### Runut bunyi
Penyanyi British, Ed Sheeran merekodkan tiga lagu untuk runut bunyi tetapi Lionsgate menolak tawaran itu. Pada 14 Mei 2013, Alexandra Patsavas telah disenaraikan dalam kredit sebagai penyelia muzik, menggantikan T Bone Burnett dari filem pertama. Coldplay diumumkan sebagai artis pertama yang akan ditampilkan dalam album runut bunyi *Catching Fire* dengan lagu "Atlas" yang dikeluarkan pada 6 September 2013. Christina Aguilera mengumumkan bahawa lagunya, "We Remain" akan menjadi sebahagian daripada album runut bunyi filem ini. Artis-arits lain yang ditampilkan dalam album termasuk Of Monsters and Men dengan lagu "Silhouettes", Sia feat. The Weeknd & Diplo dengan lagu "Elastic Heart", The National dengan lagu "Lean", The Weeknd dengan lagu "Devil May Cry", Imagine Dragons dengan lagu "Who We Are", Lorde dengan lagu "Everybody Wants to Rule the World", The Lumineers dengan lagu "Gale Song", Ellie Goulding dengan lagu "Mirror", Patti Smith dengan lagu "Capitol Letter", Santigold dengan lagu "Shooting Arrows at the Sky", Mikky Ekko dengan lagu "Place for Us", Phantogram dengan lagu "Lights" dan Antony and the Johnsons dengan lagu "Angel on Fire".

### Skor muzik

Pada bulan Oktober 2012, James Newton Howard mengesahkan bahawa beliau akan kembali untuk mencipta skor muzik filem ini. Album skor muzik dikeluarkan pada 25 November 2013. Kesemua lagu ditulis dan dicipta oleh James Newton Howard kecuali "We're a Team" (ditulis oleh ahli band Coldplay: Guy Berryman, Jonny Buckland, Will Champion dan Chris Martin.) 

## Penerimaan

### Penerimaan kritis
*The Hunger Games: Catching Fire* menerima ulasan positif daripada pengkritik. Laman web Rotten Tomatoes memberikan filem ini rating 89% berdasarkan ulasan dari 253 pengkritik  profesional dengan purata rating 7.6/10. Ia merupakan filem sains fiksyen/fantasi dengan rating tertinggi tahun itu di laman web tersebut. Di Metacritic, filem ini mendapat skor 76 (menunjukkan "ulasan umumnya menggalakkan") berdasarkan 49 ulasan. Menurut undian yang dijalankan oleh CinemaScore, purata gred yang diberikan penoton untuk filem ini adalah A berdasarkan skala A+ ke F.

### Box office
*The Hunger Games: Catching Fire* mengutip $424,668,047 di Amerika Utara dan $440,343,699 di negara-negara lain dengan jumlah terkumpul seluruh dunia sebanyak $865,011,746. Di peringkat antarabangsa, ia merupakan filem dengan kutipan ke-41 tertinggi sepanjang zaman, filem dengan kutipan tertinggi dalam siri ''The Hunger Games'', filem dengan kutipan tertinggi diedarkan oleh Lionsgate dan filem dengan kutipan kelima tertinggi pada tahun 2013.

Di luar Amerika Utara, ia merupakan filem dengan kutipan tertinggi dalam siri *The Hunger Games*. Negara dengan kutipan tertinggi adalah United Kingdom, Ireland dan Malta ($55.5 juta), Jerman ($43.4 juta) dan Australia ($34.3 juta).

## Sekuel

Pada bulan Julai 2012, Lionsgate mengumumkan bahawa dua filem berdasarkan buku terakhir trilogi ''The Hunger Games'', *[[Mockingjay]]* akan ditayangkan. Filem pertama, *[[The Hunger Games: Mockingjay – Part 1]]* ditayangkan pada 21 November 2014 manakala filem kedua, *[[The Hunger Games: Mockingjay – Part 2]]* ditayangkan pada 20 November 2015. Fotografi utama untuk kedua-dua bahagian filem bermula pada 23 September 2013 di Atlanta dan selesai pada 20 Jun 2014 di Berlin, Jerman.

## Rujukan

## Pautan luar

* 
* 
* 
* 
* ''The Hunger Games: Catching Fire'' di The Numbers